Mali veliki životi

Svatko ima svoju priču , veliku ili malu, isto je.

 Moja priča je drugačija.

Prati me prava i nametnuta istina… stvarna sjećanja i ono što pričaju. Na svoj način proživljavam jedno i drugo. Borim se…

Rođen sam 6.5.2007.godine oko jedan sat ujutro u čakovečkoj bolnici. Aleksandar, drugo dijete oca Borisa i majke Teje. Ime sam dobio po glumcu kojeg je otac volio.

 Već od malih nogu smo se često selili, a u to vrijeme zajedno smo živjeli kod bake u Murskom Središću, sestra Valentina i ja . Bila moj oslonac, jedina koju sam imao , (mada ni sama nije slutila da nismo prava braća, da Boris nije njezin otac) , iako ju je volio istom ljubavlju kao i mene.

 Majka je bila nezaposlena, a otac je radio za minimalnu plaću i tako uzdržavao obitelj.

Obožavali smo igru skrivača, Valentina i ja uvijek smo se zajedno sakrivali kao da smo se htjeli sakriti od života koji nas je čekao. Kad sam imao dvije godine , dobili smo još jednu sestru, Dijanu.

S vremenom se pokazalo da je igra skrivača obilježila našu obiteljsku situaciju.

Neprestano skrivanje, nestajanje , traženje i otkrivanje. Prvo je se nestajala mama. Njezino bježanje iz kuće i vraćanje u kasne sate stvaralo je nemir u našim srcima. Pitali smo se kada će sve to završiti, ali uzalud.

 Otišla je .

 Ostali smo Valentina, Dijana, tata i ja.

Odjednom je netko bez pitanja odlučio sakriti Dijanu i mene k udomiteljima Josipu i Mariji u Jalšovec, a Valentinu k udomiteljici Kseniji u Goričan. Bio je to najbolniji dan u mom životu. Mama se više nije mogla brinuti za nas, a tata je dobio otkaz.

Ušli smo u sivi auto kao dva neželjena paketa, razdvojeni , na dvije potpuno različite adrese. Stigli smo do kuće koju još nisam vidio, stajali smo nasred kuhinje , mama je još nosila Dijanu, a mene nesigurno držala za ruku.

 Zaplakala je i otišla.

Po prvi put smo bili razdvojeni, nije bilo nikoga , ni mame , ni tate , ni traženja . Prva noć bila je teška, ostali smo sami . Teško mi je padalo što uz mene nije Valentina.

Prolazili su dani. Bio sam navikao na stalno seljenje. Ponekad smo išli k mami i tati na praznike. K njima je dolazila Valentina, a ona se u međuvremenu preselila novi dom k Zlatku i Andreji.

Kad sam imao četiri godine krenuo sam u vrtić. Oko mene djeca koju nikad nisam vidio, ali već prvi tražio sam prijatelje.

Nekoliko mjeseci kasnije k nama su navratile mama i baka da nam kažu da je tata nestao i ne znaju gdje da ga traže .

Kažu da se kupao u Muri i nestao u borbi sa žestokim riječnim virovima. Tijelo je pronađeno tri dana kasnije kad ga je mama posljednji put i vidjela.

Baka i mama plakale su, a ja nisam mogao vjerovati da ga više nema. Pomislio sam da se opet igra skrivača i da nije nestao zauvijek. Čekao sam, ali se nije pojavio. Kako sam odrastao postajalo mi je sve jasnije da se neće vratiti . Pomirio sam se s tim. Sve više sam se vezao uz svoj novi dom .

Bilo mi je sve ljepše.
Pružili su mi ljubav i bili su mi potpora u svemu . Kod udomitelja ja sam najstariji i Dijani to ponekad ide na živce, ali nakon svađe uvijek se pomirimo.

 S Valentinom se dopisujem i povremeno se viđamo. I dalje smo veoma bliski.

Mama je pronašla supruga i s njim ima troje djece; Valeriju, Denisa i Kijaru. Nedavno je položila vozački, živi u stanu i zaposlena je. Za vikend i praznike odlazimo k njoj u posjet. S njima smo u dobrim odnosima i veselim se dolasku k njima.

Marija i Josip , moji udomitelji , vole me kao da sam im sin. Uvijek mi opraštaju , ma koliko god sam ponekad dosadan i naporan.

Možda me i previše štite .

 Mama se još uvijek trudi vratiti nas sve natrag ,

Koliko god nas vežu neke rijetko drage uspomene , ne bih više htio živjeti s njom.

 Ovdje sam stekao puno prijatelja i nekako sam sretniji . Želim ostati ovdje, a samo za praznike posjetiti mamu i braću.

Ovdje živim mirnijim , sigurnijim životom.

Idem u 8. razred i redovito se družim sa svojim prijateljima. Oni imaju veliku ulogu u mom životu, prihvatili su me.

 A Boris?!

Svake godine na datum njegove smrti idemo na groblje. Sam napravim aranžman od cvijeća i zapalim svijeću.

Kad idem k baki uvijek šećemo uz Muru. Još uvijek mi nedostaje . Na njegov lik me podsjećaju samo fotografije i moja sve bljeđa sjećanja.

O životu moje mame, nama , njezinoj djeci, nestalom Borisu i udomljavanju priča se i dalje. Kao da se još uvijek traži se istina.

 A ja ?

Bilježim trenutke, pohranjujem i proživljavam svoju istinu, onu pravu i jedinu:

Ja sam dijete u udomiteljskoj obitelji , omotano u toplu mekanu dekicu na kauču dnevnoga boravka, koje zna da je voljeno.

Aleksandar Majhen

8. razred

Osnovna Škola Štrigova

Mentor: Sanja Prošev